Broj: 711-I-979-M-166/22-02-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Branimira Štimeca, općinskog načelnika Općine Vinica,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

1. **Na temelju članka 18. stavka 5. ZSSI/21-a, obveznik Branimir Štimec, općinski načelnik Općine Vinica, može istovremeno uz obnašanje navedene dužnosti obavljati funkciju predsjednika udruge Biciklistički akademski sportski klub Vinica, ukoliko već nije član upravnog ili nadzornog tijela dvije udruge, ali bez prava na naknadu ili primanje dara u toj ulozi, osim na naknadu putnih i drugih opravdanih troškova, te je dužan u imovinskoj kartici navesti podatak o obavljanju navedene funkcije u udruzi.**
2. **Sukladno članku 9. ZSSI/21-a, upućuje se obveznika Branimira Štimca da okolnost prijave udruge iz točke I. izreke u javnim natječajima za dodjelu sredstava koje bi eventualno provodila Općina Vinica deklarira članovima Općinskog vijeća Općine Vinica, javnosti te drugim osobama koje u tom sudjeluju, zatim da se izuzme od svakog oblika sudjelovanja u tim natječajima te da za postupanje ovlasti drugu osobu, a ako bi sredstva za ovu udrugu bila planirana u Proračunu obveznik je dužan unaprijed javnosti i članovima Općinskog vijeća deklarirati navedenu okolnost, radi transparentni postupanja, a time i povećanja povjerenja građana u tijela javne vlasti prilikom dodjele i utroška sredstava.**

Obrazloženje

Zahtjev za davanjem mišljenja Povjerenstva podnio je Branimir Štimec, općinski načelnik Općine Vinica. U knjigama ulazne pošte Povjerenstva zahtjev je zaprimljen 29. ožujka 2022. pod poslovnim brojem 711-U-3886-M-166/22-01-2, povodom kojeg se vodi predmet broj M-166/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona, stoga Branimir Štimec povodom obnašanja dužnosti općinskog načelnika Općine Vinica obvezan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da dužnost općinskog načelnika Općine Vinica obnaša od lipnja 2021. te da istu dužnost obnaša volonterski. Nadalje ističe da je od 2018. predsjednik udruge Biciklistički akademski sportski klub Vinica koji se dijelom financira iz proračuna Općine Vinica.

Obveznik traži mišljenje Povjerenstva može li za vrijeme obnašanja dužnosti općinskog načelnika Općine Vinica obavljati funkciju predsjednika udruge Biciklistički akademski sportski klub Vinica te mogu li se istoj udruzi dodijeliti sredstva iz proračuna Općine Vinica, s obzirom da obveznik o tome odlučuje, sukladno članku 21. Pravilnika o sufinanciranju javnih potreba od interesa za opće dobro koje provode udruge na području Općine Vinica „Službeni vjesnik Varaždinske županije“, broj 19/22.).

Uvidom u Registar udruga, utvrđeno je da pod registarskim brojem 05002064 upisana udruga Biciklistički akademski sportski klub Vinica, u kojoj funkciju predsjednika obavlja Branimir Štimec, s početkom mandata 9. ožujka 2018.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije predsjednika udruge Biciklistički akademski sportski klub Vinica predstavlja upravnu funkciju u istoj udruzi, u smislu članka 18. stavka 5. ZSSI/21-a.

Stoga obveznik Branimir Štimec, na temelju navedene zakonske odredbe, može istovremeno uz obnašanje dužnosti općinskog načelnika Općine Vinica obavljati funkciju predsjednika udruge Biciklistički akademski sportski klub Vinica, ukoliko već ne obavlja funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pri čemu je dužan u imovinskoj kartici navesti podatak o obavljanju ove funkcije u udruzi, sukladno odredbama ZSSI/21-a i Pravilnika o imovinskoj kartici obveznika ZSSI-a.

Sukladno članku 9. ZSSI/21-a, upućuje se obveznika Branimira Štimca, ukoliko bi Općina Vinica provodila javne natječaje za dodjelu sredstava udrugama koje djeluju na području Općine u kojem bi se prijavila ista udruga, čime bi nastupile okolnosti potencijalnog sukoba interesa, da deklarira okolnost obavljanja funkcije u udruzi članovima Općinskog vijeća Općina Vinica i drugim osobama koje u postupku poduzimaju radnje, te da se izuzme od sudjelovanja u postupku dodjele sredstava i potpisivanja ugovora i za to ovlasti drugu osobu, obzirom da ne može biti nepristran kada odlučuje o dodjeli sredstava pravnoj osobi koja je s njim povodom obavljanja ove funkcije interesno povezana.

Povjerenstvo je u ovakvim situacijama, kada odlučuju o pravima s njima interesno povezanih osoba, uobičajeno upućivalo općinske načelnike da nakon izuzimanja od postupanja delegiraju svoje ovlasti na zamjenika općinskog načelnika.

Međutim, Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj 144/20., u daljnjem tekstu: ZLPRS-a), kojim je u većem broju jedinica lokalne samouprave ukinuta funkcija zamjenika općinskog načelnika, uvedena je u članku 43.a funkcija privremenog zamjenika općinskog načelnika.

S tim u vezi Povjerenstvo je od Ministarstva pravosuđa i uprave, kao nadležnog tijela za tumačenje ZLPRS-a, zatražilo tumačenje može li općinski načelnik prenijeti na člana općinskog vijeća, kojeg je imenovao kao privremenog zamjenika iz članka 43.a toga Zakona, samo pojedine ovlasti, odnosno povjeriti mu donošenje pojedinih odluka koje se odnose na članove obitelji obveznika ili na druge s obveznikom povezane osobe te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika, te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika na drugu osobu, međutim, do dana donošenja ovog mišljenja iste nisu dovršene.

Slijedom navedenog, kako Općina Vinica, sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje obveznika da se obrati Ministarstvu pravosuđa i uprave s ciljem pojašnjenja bi li obveznik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno na koga delegirati ovlasti u predmetnoj situaciji s ciljem sprečavanja sukoba interesa.

Ukoliko bi ista udruga ostvarivala proračunska sredstva od Općine Vinica temeljem dokumenta koji se usvaja uz Proračun ili bi ista bila planirana u Proračunu, s obzirom da se ne može izuzeti iz donošenja cjelokupnog Proračuna, obveznik je dužan unaprijed javnosti i članovima Općinskog vijeća deklarirati ovu okolnost te im ukazati da su osigurana financijska sredstva udruzi s kojom je interesno povezan, time im se na taj način skreće pozornost na procjenjivanje opravdanosti dodjele te na potrebu povećane kontrole prilikom dodjele i utroška sredstava, što doprinosi transparentnosti cijelog postupka kao i jačanju povjerenja građana u tijela javne vlasti.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Branimir Štimec, elektroničkim putem
2. Objava na internetskoj stranici Povjerenstva
3. Pismohrana